Tlačová správa: 

Festival ZOGROD 2026 v Malej Frankovej - tradícia folklóru a divadla pokračuje

Obec Malá Franková sa počas víkendu 22. – 23. augusta 2026 opäť stane dejiskom kultúrneho podujatia ZOGROD. Festival, ktorého korene siahajú do roku 2004, potvrdzuje svoj dlhodobý cieľ prinášať profesionálne umelecké výkony do vidieckeho prostredia Zamaguria.

Organizátor podujatia, spoločnosť IPEC Group s. r. o., pripravil bohatý program zameraný na ľudové tradície, divadelnú klasiku a modernú rómsku hudbu. Za touto spoločnosťou stojí Ing. Ivan Čarnogurský, ktorý aj napriek svojmu profesnému pôsobeniu na západnom Slovensku, neustále živí svoje korene z Malej Frankovej.

Sobotný program 

Prvý festivalový deň, sobota 22. augusta, odštartuje o 17:00 tematickým blokom „Folklórny podvečer: Susedia“. Pod režisérskym vedením etnologičky Alexandry Bachledovej sa predstavia regionálne súbory a interpreti FS Frankovčan (Malá Franková), FS Maguranka (Spišská Stará Ves), FSk Goral (Ždiar), SSk Jablonecka (Kežmarku), Stoličnoho džyvky (Veľký Lipník), Ľudová hudba Františka Kačicu a sólisti Miroslav a Alexandra Beck.

Večerný program o 19:00 prinesie divadelnú klasiku – hru Rysavá jalovica v podaní profesionálneho súboru Divadlo na predmestí. Ide o známu komediálnu adaptáciu diela Martina Kukučína. Sobotnú noc o 20:30 uzavrie koncert populárnej rómskej hudobnej skupiny Lomnické čháve. Návštevníci budú mať počas celého dňa k dispozícii stánky s občerstvením a detské atrakcie.

Nedeľa venovaná najmenším 

Nedeľné popoludnie 23. augusta bude patriť rodinám s deťmi. O 16:00 vystúpi Divadlo Actores Rožňava s profesionálnou činohernou rozprávkou Pipi Dlhá Pančucha.


Záväzok ku kvalite a bezpečnosti 

Organizátori po skúsenostiach z minulých ročníkov zdôrazňujú svoj záväzok naďalej sprostredkovať kvalitné umenie v autentickom dedinskom prostredí. Zároveň dbajú na transparentné informovanie, aby zabezpečili nerušený kultúrny zážitok pre všetkých divákov. Vstup na festival je pre všetkých bezplatný.


